Vniuersis presentes litteras jnspecturis proconsules et consules Aboensis salutem in Domino sempiternam. Nouerint vniuersi, quod constitutus in presencia nostra Johannes Karlenskæ fatebatur expresse, se pro certa sua culpa et delicto promisisse, alias loco emende, ducentas marchas sweuicas nobili viro Ernesto de Dotzen, pronunc terre Finlandie capitaneo, quas quidem ducentas marcas pro dicto Johanne, intuitu cuiusdam permutacionis secum facte, soluit et integraliter exposuit ecclesia Aboensis. Recognouit eciam coram nobis idem Johannes, se resignasse ante quinque annos et ad manus prefati Ernesti assignasse pro prioribus delictis quedam prata dicta Dyrffuenes, parrochie Wemo, cum omni jure, quod sibi Johannj in prefatis pratis competebat, perpetuis temporibus possidenda absque reclamacione qualicunque. Jn quorum euidenciam predictus Johannes vna cum filio suo Johanne presentes litteras sigillo ciuitatis nostre Aboensis instanter petunt communiri. Datum Abo anno Dominj mºcccºlxxº quarto, ipso die beati Bernardi abbatis.